
	Παρουσίαση
της συγκεντρωτικής έκδοσης του ποιητικού έργου

του Τηλέμαχου Χυτήρη

Ποιήματα

στο Σπίτι της Κύπρου

Πολλοί ήταν οι φίλοι του Τηλέμαχου Χυτήρη, άνθρωποι των Γραμμάτων, των Τεχνών και της Πολιτικής, που παρακολούθησαν την Πέμπτη 18 Απριλίου 2019, στο Σπίτι της Κύπρου στην Αθήνα, τη συνομιλία του ποιητή με τον Ομότιμο Καθηγητή Λογοτεχνίας του Ιονίου Πανεπιστημίου κ. Θεοδόση Πυλαρινό, με την ευκαιρία της πρόσφατης συγκεντρωτικής έκδοσης ποιητικού του έργου του, με τίτλο Ποιήματα, που κυκλοφορεί από τις εκδόσεις Γαβριηλίδης.

Προλογίζοντας, ο κ. Πυλαρινός αναφέρθηκε στη ζωή και το ποιητικό έργο του Τηλέμαχου Χυτήρη, παρουσιάζοντας τις ποιητικές συλλογές που έχει εκδώσει, οι οποίες, όπως επεσήμανε, «οριοθετούν χρονικά τη ζωή του και αποτελούν δείκτες της λογοτεχνικής περιπέτειάς του», αφού « ο προσεκτικός αναγνώστης διαπιστώνει πίσω από τα ποιήματά τους το ιστορικό πλαίσιο, τις κοινωνικές συνθήκες, τα προσωπικά βιώματα, που ο ίδιος ο ποιητής, με τον υπόρρητο και μετριόφρονα τρόπο του, θεωρεί αφορμές έμπνευσης και όχι αυτοσκοπό».

Όπως παρατήρησε, ο κ. Πυλαρινός, «η ποίηση του Χυτήρη, πνευματική περιπέτεια μισού περίπου αιώνα, διακρίνεται για συγκεκριμένα και συνεπή γνωρίσματά της, που εξελίχθηκαν σταδιακά, διαμορφώνοντας το βιοθεωρητικό του σύστημα. Είναι η επιγραμματικότητα και άκρα λιτότητα, είναι η υπαρξιακή στοχαστικότητα και ενατένιση, είναι ο μετρημένος λυρισμός, αλλά και η κατά διαστήματα αμεσότητα, με τη λεπτή ειρωνεία και το πικρό χιούμορ. Τέλος είναι η ερωτική σχέση του με τη γλώσσα, όπου η λέξη του, εύστοχη καθαυτήν, προκαλεί υπόρρητες δονήσεις, εν είδει μετασεισμών, αφήνοντας να νοηθούν πολλά». 

Στο πλαίσιο της συζήτησης που ακολούθησε, ο κ. Χυτήρης, διαβάζοντας, εμβόλιμα, ποιήματα του, ανακάλεσε και μοιράστηκε με το ακροατήριο, παιδικές αναμνήσεις από τη γενέτειρά του Κέρκυρα και τα μαθητικά του χρόνια, μνήμες από την Αθήνα και τη φοιτητική ζωή στην Ιταλία, στιγμές από τη θητεία του ως Σύμβουλος Τύπου της Ελληνικής Πρεσβείας στο Βουκουρέστι και το Λονδίνο, αλλά και από τη μετέπειτα διακεκριμένη πορεία του, καθώς και προσωπικές στιγμές και σχέσεις, που επηρέασαν και ενέπνευσαν την ποιητική του διαδρομή και δημιουργία.

